Xavi, antrenorul lui FC Barcelona, se aşteaptă să întâlnească o echipă "curajoasă" a lui Napoli, marţi, în returul optimilor de finală ale Ligii Campionilor, şi a cerut ca stadionul Montjuic să fie "o oală sub presiune", deoarece formaţia lui este "la un pas să fie printre cele mai bune opt din Europa", scrie EFE, potrivit Agerpres.
"Ar putea fi un meci spectaculos (...). Au individualităţi extraordinare. Va fi un meci mare şi va trebui să jucăm cât mai bine", a declarat antrenorul campioanei din La Liga într-o conferinţă de presă. Manşa întâi s-a încheiat la egalitate, 1-1.
Xavi a amintit că marţi "este cel mai important meci" de până acum pentru echipa sa în acest sezon. "Suntem pregătiţi şi entuziasmaţi. S-ar face patru ani de când n-am mai ajuns în sferturi de finală. Suntem la un pas de a fi din nou printre cele mai bune opt echipe din Europa. Este o mare oportunitate", a spus fostul mare milocaş.
El le-a cerut fotbaliştilor săi "să joace fără teamă", pentru că "frica nu aduce nimic", iar fanilor Barcei le-a cerut să transforme Montjuic "într-o oală sub presiune", astfel ca arena "să arate precum Camp Nou".
"Mâine nu sunt eu cel important, ci clubul. Eu am o dată de expirare. Este momentul să fim uniţi. Cu unitatea suporterilor Barcelonei, cu stadionul plin, este timpul să trăim o altă noapte magică", a subliniat tehnicianul care se va despărţi de Barca la finalul sezonului.
Xavi a opinat că şansele de calificare sunt egale, iar soarta meciului ar putea decisă la loviturile de departajare.
"Napoli nu trece prin cel mai bun moment al său, dar încă este campioana en titre din Serie A. Odată cu schimbarea antrenorului (numirea lui Francesco Calzona - n. r.), par mai în largul lor şi mai dinamici", a comentat Xavi.
El l-a remarcat pe Stanislav Lobotka, mijlocaşul slovac al lui Napoli. "Îmi place cum construieşte jocul, nu pierde nicio minge. Mi-ar plăcea să-l văd la o echipă ca Barca. El face în mare măsură diferenţa pentru Napoli", a spus Xavi.
Stanislav Lobotka este printre cei mai importanţi fotbalişti ai naţionalei Slovaciei, una din adversarele României la EURO 2024. Italianul Francesco Calzona, selecţionerul Slovaciei, a fost numit în urmă cu circa trei săptămâni antrenor interimar al lui Napoli până la sfârşitul sezonului.
În aceeaşi conferinţă de presă, portarul Barcei, Marc-Andre ter Stegen, a remarcat că Napoli "a crescut foarte mult în ultimele săptămâni", de la instalarea lui Calzona.